Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Друштвото за деловен консалтинг АИМ БИЗНИС ДЕВЕЛОПМЕНТ ДООЕЛ Скопје, поднесена против Решение на Министерство за финансии, по предметот Барање за пристап до информации од јавен карактер, на ден 24.08.2026 година, го донесе следното:


Р Е Ш Е Н И Е


1. Жалбата изјавена од Друштвото за деловен консалтинг АИМ БИЗНИС ДЕВЕЛОПМЕНТ ДООЕЛ Скопје, поднесена против Решение на Министерство за финансии бр.03-1429/9 од 15.07.2026 година, заведена во Агенцијата под бр.08-164 на 31.07.2026 година, по предметот Барање за пристап до информации од јавен карактер, СЕ УВАЖУВА.
2. СЕ ЗАДОЛЖУВА Имателот на информации да му ја достави бараната информација на Барателот на начин и во форма наведени во Барањето.
3. Решението бр.03-1429/9 од 15.07.2026 на Имателот на информации се поништува.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.


О Б Р А З Л О Ж Е Н И Е

Друштвото за деловен консалтинг АИМ БИЗНИС ДЕВЕЛОПМЕНТ ДООЕЛ Скопје, како што е наведено во Жалбата, на 22.04.2026 година, поднелоБарање за пристап до информации од јавен карактер до Министерството за финансии со кое побарало по пошта или по е-маил да му се достави фотокопија или електронски запис од следната информација:
„1.1 Годишна изјава за управување и Извештај за самопроценка за финансиска година завршена 31.12.2023 година изготвена од канцеларија за поддршка на НАО;
1.2 .Годишна изјава за управување и Извештај за самопроценка за финансиска година завршена 31.12.2024 година изготвена од канцеларија за поддршка на НАО;
1.3Годишна изјава за управување и Извештај за самопроценка за финансиска година завршена 31.12.2025 година изготвена од канцеларија за поддршка на НАО;
2.1.Годишна изјава за управување и Извештај за самопроценка за финансиска година завршена 31.12.2023 година изготвена од Тело за управување на ИПАРД (Сектор за управување со претпристапни фондови на ЕУ за рурален развој во рамки на МЗШВ на Р.С.Македонија) доставено до НАО 2024 година:
2.2.Годишна изјава за управување и Извештај за самопроценка за финансиска година завршена 31.12.2024 година изготвена од Тело за управување на ИПАРД (Сектор за управување со претпристапни фондови на ЕУ за рурален развој во рамки на МЗШВ на Р.С.Македонија) доставено до НАО 2025 година;
2.3.Годишна изјава за управување и Извештај за самопроценка за финансиска година завршена 31.12.2025 година изготвена од Тело за управување на ИПАРД (Сектор за управување со претпристапни фондови на ЕУ за рурален развој во рамки на МЗШВ на Р.С.Македонија) доставено до НАО 2026 година;
3.1.Годишна изјава за управување и Контролна листа за самопроценка за финансиска година завршена 31.12.2023 година изготвена од ИПАРД Агенција (Агенција за финансиска поддршка во земјоделството и руралниот развој на Р.С.Македонија) доставено до НАО 2024 година;
3.2. Годишна изјава за управување и Контролна листа за самопроценка за финансиска година завршена 31.12.2024 година изготвена од ИПАРД Агенција (Агенција за финансиска поддршка во земјоделството и руралниот развој на Р.С.Македонија) доставено до НАО 2025 година;
3.3. Годишна изјава за управување и Контролна листа за самопроценка за финансиска година завршена 31.12.2025 година изготвена од ИПАРД Агенција (Агенција за финансиска поддршка во земјоделството и руралниот развој на Р.С.Македонија) доставено до НАО 2026 година;“.   
Постапувајќи по ова Барање, Имателот на информации на Барателот му доставил Решение бр.03-1429/5 од 11.05.2026 годинасо кое Барањето на Барателот се одбива. Во Образложението на Решението е наведено: „…По разгледувањето на Барањето, Министерството за финансии во својство на имател на информации утврди дека бараната информација согласно член 6 став (1) точка 1 од законот за слободен пристап до информации од јавен карактер е исклучок од слободен пристап до информации....доколку на барателот би му се доставила информацијата ќе се постапи спротивно на важечките законски одредби и одредбите од Законот за ратификација на Рамковната спогодба за финансиско партнерство помеѓу Европската Комисија и Република Северна Македонија застапувана од Владата на Република Северна Македонија....“.
Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-164 на 28.05.2026 година. Во Жалбата е наведено: „...Оспореното решение е незаконото, неосновано донесено со погрешна примена на материјалното право...Во образложението на оспореното решение Министерството за финансии погрешно и неосновано се повикува на „Годишни изјави за гаранција“, иако такви документи воопшто не се предмет на поднесеното барање. Предмет на барање се Годишни изјави за управување, Извештаи за телото за управување со ИПАРД и ИПАРД Агенцијата, за финансиските години 2023, 2024 и 2025 година....Министерството за финансии воопшто не навело со кој степен на класификација се означани бараните документи...Самото повикување на „доверлив карактер“ не е доволно за ограничување на правото на слободен пристап до информации од јавен карактер...Бараните документи се однесуваат на управување, контрола и користење на јавни средства и средства од Европската Унија во рамки на ИПА ПРОГРАМАТА 2021-2027, поради што сметаме дека постои изразен јавен интерес истите да бидат јавно достапни и транспарентни. Сепак станува збор за буџетски финансиски средства на Европската Унија и на државата која учествува 25% од буџетот на ИПАРД Програмата...“.
Имателот на информации на 15.06.2026 година до Агенцијата достави Одговор на жлба бр.03-1429/7 од 12.06.2026 година, заведено во Агенцијата под бр.08-164. Во Одговорот на жалба е наведено: „...Во однос на наводот на жалителот дека погрешно е утврдена фактичката состојба и е направена погрешна идентификација на бараните документи, Министерството за финансии известува дека документот изворно се нарекува “Annual Management Declaration” кој е Анекс Б од Рамковната спогодба, додека во Уредбата за меѓусебни односи се користи терминологијата “Годишна изјава за управување“ за истиот документ. Согласно горенаведеното се потврдува дека на странката и е одговорено за соодветниот документ. Имено, Министерството за финансии повоторно укажува дека доверливоста на бараните документи е во согласност со член 26 од Законот за ратификација на Рамковната спогодба за финансиско партнерство помеѓу Европската Комисија и Република Северна Македонија застапувана од Владата на Република Северна Македонија за посебните постапки за спроведување на финансиска помош од Унијата за Република Северна Македонија според Инструментот за претпристапна помош ИПА III .. кој е ратификуван од Собранието и во кој е наведено дека корисникот на ИПА III и Комисијата ја зачувуваат доверливоста на секој документ, информациите или друг материјал кој е дирекно поврзан со спроведувањето на помошта од ИПА III кој е класифициран како доверлив. Во однос на наводот на жалителот дека доколку бараните документи се дел од тековна инспекциска контрола или надзор  .... Министерството за финансии известува дека „Годишните изјави за гаранција“ се документ согласно Европското законодавство и се дел од потпишаните меѓународни договори. Исто, така истите се предмет на проверка и ревизија од страна на Ревизорско тело во нашата земја и Европската комисија...во членот 3 ставот 1 под точка д од законот за ратификација на Конвенцијата на Советот на Европа за пристап до официјални документи, е наведено дека може да се ограничи правото на пристапот доколку се работи за инспекција, контрола и надзор од страна на јавните органи...“.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер на 24.06.2026 година донесе Решение бр.08-164 со кое Жалбата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган. При донесување на наведеното Решение, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.
Во Образложението на наведеното Решение Агенцијата на Имателот на информации му даде укажувања и насоки кои би му користеле при повторното постапување по предметното барање. Меѓу другото, на Имателот на информации му беше дадено до знаење дека: Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеи 1, 20, 21 и 22 од истиот Закон, е должен да ја информира јавноста со објавување на податоци од негова надлежност, извештаи за работа кои ги поднесуваат до органите надлежни за спроведување контрола и надзор, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.
Агенцијата на Имателот на информации му укажа дека Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интереси кои се штетните последици врз интересот кој се заштитува.
Во конкретниот случај, Имателот на информации иако го спровел  задолжителниот Тест на штетност не утврдил ниту образложил подетално дали со давањето на бараната информација последиците врз интересот што се заштитува се помали или поголеми од јавниот интерес утврден со закон. 
Што се однесува на одбивањето на пристапот до бараните информации во конкретниот случај, точно е дека согласно член 6 став 1 алинеа 1 од Законот за слободен пристап до информации од јавен карактер, имателите на информации можат да одбијат барање за пристап до информација која врз основа на закон претставува класифицирана информација со соодветен степен на класификација. Имено, согласно член 6 став 1 точка 3 од Законот за класифицирани информации „класифицирана информација“ е информација од делокругот на работа на орган на државната и локалната власт основан согласно Уставот на Република Северна Македонија и со закон, правно лице основано од Републиката или од општините, градот Скопје и општините во градот Скопје или други правни лица којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон мора да се заштити од неовластен пристап и е обележана со соодветен степен на класификација согласно со овој закон. 
Во случајов, Имателот на информации во своето Решение само наведува дека се работи за класифицирана информација, без притоа да приложи доказ од кој би било видно дека бараните информации се класифицирани, со кој степен на класификација се истите, на кој датум се класифицирани, дали евентуално се рекласифицирани или декласифицирани и.т.н.
На Имателот на информации му е укажано дека е должен одново да провери дали при повторното постапување по предметното Барање може да се повика и на Законот за ратификација на Конвенцијата на Советот на Европа за пристап до официјални документи, односно „дека може да се ограничи пристапот до информацијата (документи)... согласно членот 3 ставот 1 под точка д од Законот за ратификација на Конвенцијата на Советот на Европа“ на кој Имателот погрешно се повикува, бидејќи согласно наведениот член од наведениот Закон како можно ограничување на пристапот до официјални документи е наведен случај на „инспекција, контрола и надзор кој го врши јавната власт“, што не подразбира и задолжително ограничување во случај кога документите „...се предмет на проверка и ревизија од страна на Ревизорско тело во нашата земја и Европската комисија“, како што тврди Имателот на информации. Во таа смисла, Агенцијата му укажа на Имателот на информации дека не треба Конвенцијата да служи како алатка за одбивање на барањата за пристап до информации од јавен карактер, бидејќи во таков случај имателот на информации може да се доведе во ситуација несоодветно да го применува правото на пристап до информации од јавен карактер и да постапува спротивно на јавниот интерес. 
Постапувајќи по Решението на Агенцијата, Имателот на информации при повторното постапување донел Решение бр.03-1429/9 од 15.07.2026 година, со кое повторно го одбива Барањето. Во образложението на горенаведеното Решение, се повторуваат наводите од претходно оспорено Решение бр.03-1429/5 од 11.05.2026 година, со посебно нагласување дека „...корисникот на ИПА III и Европската комисија ја зачувуваат доверливоста на секој документ...кој е директно поврзан со спроведувањето на помошта од ИПА III кој е класифициран како доверлив...Законот за слободен пристап до информации од јавен карактер нема за цел...барателите на информации да остваруваат лични, приватни или индивидуални права или како странки да обезбедуваат докази за водење на судски постапки...“.
Незадоволен од добиеното Решение, Барателот на информации во законски предвидениот рок повторно достави Жалба до Агенцијата, заведена под број 08-164 на 31.07.2026 година поради „...Погрешна примена на Законот за слободен пристап до информации од јавен карактер...нецелесно и неправилно постапување по Решението на Агенцијата бр.08-164 од 24.06.2026 година...неосновано ограничување на правото на пристап до информации од јавен карактер...“. Во истата е потенцирано дека „...согласно член 23 од Рамковната спогодба за финансиско партнерство помеѓу Европската унија и Република Северна Македонија за спроведување на ИПА III, државата, преку Министерството за финансии како национален координатор и корисник на средствата, има обврска да обезбеди транспарентност и отчетност во користењето на финансиската помош од Европската унија. Оваа обврска подразбира обезбедување информации за управувањето со средствата и нивното користење, што дополнително го потврдува постоењето на изразен јавен интерес за пристап до бараните информации“.
Агенцијата, преку е-маил заведен со број 08-164 од 31.07.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации по мејл на 06.08.2026 година до Агенцијата достави Одговор на жалба бр.03-1429/12 од 05.08.2026 година, со кој останува во целост на наводите во оспореното Решение бр.03-1429/9 од 15.07.2026 година. Во прилог на истиот до Агенцијата не е доставен ниту еден доказ од кој би било видно дека бараните информации се класифицирани како доверливи, ниту пак доказ од кој би бил виден личниот интерес на Барателот на информации.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата и останатите расположливи списи, истата ја уважи, Решението бр.03-1429/9 од 15.07.2026 година на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението, поради следното:
Првенствено, Имателот на информации не постапил по насоките и укажувањата дадени од страна на Агенцијата во нејзиното Решение бр.08-164 од 24.06.2026 година.
И во оваа прилика Агенцијата нагласува дека согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.
[bookmark: _Hlk197339563]Агенцијата одново му укажува на Имателот на информации дека е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Исто така, согласно одредбата од став (4) од горенаведениот член, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.
Имателот на информации, во образложението на обжаленото решение, само паушално наведува дека е спроведен Тест на штетност, без при тоа да го достави истиот, како и да наведе кои се проценетите последици кои би настанале за интересот кој се заштитува доколку се овозможи пристап до бараната информација од јавен карактер.
Агенцијата му укажува на Имателот на информации дека при правилно спроведување на Тест на штетност ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата. 
Во конкретниот случај, видно од содржината на Барањето Агенцијата констатира дека бараната информација претставува информација од јавен карактер - во случајот кога станува збор за користење на финансиска помош од Европската унија неспорен е јавниот интерес. Со давање на бараните информации ќе се обезбеди поголема транспарентност и отчетност на работата на Имателот на информации и ќе се овозможи остварување на јавниот интерес.
Агенцијата цени дека во рамките на транспарентното постапување по предметите, Имателот на информации треба да го има предвид фактот дека и самата постапка на користење странска финансиска помош не е тајна, ниту пак содржи класифицирани податоци. Преку транспарентното постапување Имателот на информации само го потврдува значењето на отвореноста во преземањето дејсвија во постапката за користење странска финансиска помош и со самото тоа ги отстранува сите евентуални сомнежи за некакви незаконити дејствија во постапката.  
Агенцијата му укажува на имателот на информации дека согласно член 3 алинеја 2 од Законот за слободен пристап до информации од јавен карактер„јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


       Директор,
    Петар Гајдов

